Document ID: /fineweb-2-swissfilter-quality_10-filterrobots/filtered/02683.jsonl.gz/23

Doamne, ce doamne! -1
Doamne, ce doamne! -1
Fiind în România, mi-a ajuns sub privire o carte foarte interesanta.
DOAMNE, CE DOAMNE! scrisă de MARUCA PIVNICERU.
În loc de prezentare voi da cuvântul celui care a făcut și prefața acestei cărți, Mircea Micu:
”Prin rândurile de faţă nu fac altceva decât să invit cititorii de orice vârsta să deschidă acest adevărat sipet cu amintiri, o casetă de veritabile valori, aceste Doamne şi Domniţe adunate între coperţile generoase ale unei cărţi.
Titlul incitant, misterios şi provocator în egală măsură, stârneşte de la prima ochire, cum ar fi zis Nichita Stănescu, o curiozitate justificată. Deschizând filele şi răsfoindu-le chiar cu grăbire ale acestui volum semnat de Maruca Pivniceru, o distinsă mânuitoare de condei, fină observatoare a fenomenului cultural de pe toate palierele, ai satisfacţia întoarcerii într-un timp aurit şi înnobilat de siluetele eroinelor evocate.
Sunt interviuri cu personalităţi de prim rang şi modalitatea de abordare, tehnica desfăşurării întrebărilor are calitatea de-a deschide cititorului universul intim, scene de viaţă, afirmaţii remarcabile despre artă sau viaţă. Chiar dacă până mai ieri informaţiile despre aceste nume ilustre erau, într-un fel, la îndemâna iubitorilor de frumos, cartea de faţă vine să le ofere o privire cuprinzătoare, mărturisiri directe,uneori, de o sinceritate dezarmantă.
Veţi găsi imortalizate în rame de prieteneas- că preţuire de la personalitatea puternică a actriţei
Lucia Mureşan, recitatoare de poezie unică, la piruetele verbale ale celei care a fost prima balerină a scenei româneşti, sublima lebădă Ileana Iliescu. De la privirea încărcată de culori a pictoriţei Olga Morărescu Mărginean, imaginând păsări într-o superbă plutire, la silueta şi fizionomia uluitor de tânără a inegalabilei Carmen Stănescu. De la privighetoarea Roxana Donose, care a făcut să vibreze cristalele multor candelabre din sălile ilustre ale lumii, la gravitatea şi fineţea frazării din proză de-acum atât de îndrăgită a Ilenei Vulpescu.
O adevărată revelaţie constituie în ansamblul acestei carţi originale convorbirea cu una dintre figurile de seamă ale muzicii româneşti, o interpretă al cărei nume rezonează în ţară şi peste hotare, pianista Ilinca Dumitrescu, intelectuală de aleasă cultură şi în ultima vreme un om de televiziune cu multă fantezie.
Volumul se poate asemăna cu acea bijuterie de epocă intitulată „Trecute vieţi de Doamne şi Domniţe” şi, ca un corolar, adăugăm numele traducătoarei din limba lui Baudelaire, Paula Romanescu, al ilustrei doamne Mioara Mincu, inimitabilei Cristina Liberis, şi al venerabilei şi mereu prezente Elvira Ivaşcu.
Carte minunată, cinste celei care te-a scris, vorba poetului, eşti menită să stai pe raftul oricărei biblioteci spre bucuria cititorului.”